NARIADENIE KOMISIE (ES) č. 593/2007
z 31. mája 2007
o poplatkoch a platbách vyberaných Európskou agentúrou pre bezpečnosť letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (1), a najmä na jeho článok 53 ods. 1,
po porade so správnou radou Európskej agentúry pre bezpečnosť letectva,
keďže:
(1)
Nariadením Komisie (ES) č. 488/2005 (2) sa zaviedli poplatky a platby vyberané Európskou agentúrou pre bezpečnosť letectva (ďalej len „agentúra“).
(2)
Príjmy agentúry sa skladajú z príspevku Spoločenstva a tretích európskych krajín, ktoré sú stranami dohôd uvedených v článku 55 nariadenia (ES) č. 1592/2002, z poplatkov zaplatených žiadateľmi za certifikáty a povolenia vydávané, udržiavané alebo zmenené agentúrou a z poplatkov za publikácie, vybavovanie odvolaní, odbornú prípravu a za všetky ostatné služby, ktoré agentúra zabezpečuje.
(3)
Príjmy a výdavky agentúry musia byť v rovnováhe.
(4)
Poplatky a platby uvedené v tomto nariadení agentúra požaduje a vyberá výhradne v eurách. Stanovia sa transparentne, spravodlivo a jednotne.
(5)
Poplatky vyberané agentúrou nesmú ohroziť konkurencieschopnosť príslušných európskych odvetví. Okrem toho musia spočívať na základoch, ktoré náležite zohľadňujú schopnosť malých podnikov platiť ich.
(6)
Hoci bezpečnosť civilného letectva by mala byť hlavným cieľom, agentúra musí zohľadniť efektívnosť nákladov pri vykonávaní činností, ktoré sú jej povinnosťou.
(7)
Geografická poloha podnikov na území členských štátov nesmie byť diskriminačným faktorom. V dôsledku toho sa cestovné náklady súvisiace s certifikačnými činnosťami vykonávanými v mene takýchto podnikov musia zrátať a rozdeliť medzi žiadateľov.
(8)
Žiadateľ musí byť čo najlepšie informovaný o predpokladanej výške sumy, ktorú bude potrebné zaplatiť za poskytnutú službu, a o podmienkach zaplatenia ešte pred začiatkom poskytovania tejto služby. Kritériá určenia tejto sumy musia byť jasné, jednotné a verejné. Keď nie je možné stanoviť túto výšku vopred, žiadateľ musí byť o tom informovaný ešte pred začatím poskytovania služby. V tomto prípade sa ešte pred začiatkom poskytovania služby musia dohodnúť jasné podmienky určenia sumy, ktorú bude potrebné zaplatiť v priebehu vykonávania služby.
(9)
Odvetvie má využívať dobrú finančnú prehľadnosť a má byť schopné predpokladať náklady, ktoré bude musieť zaplatiť. Zároveň je potrebné zachovať rovnováhu medzi celkovými výdavkami vzniknutými agentúre na uskutočňovanie certifikačných činností a celkovými príjmami z platieb, ktoré vyberie. Preto musí existovať možnosť preskúmať výšku poplatkov každý rok na základe finančných výsledkov a predpovedí agentúry.
(10)
Pred akoukoľvek úpravou poplatkov treba konzultovať zainteresované strany. Okrem toho musí agentúra pravidelne poskytovať zainteresovaným stranám informácie o tom, ako a na akom základe sa rátajú poplatky. Takéto informácie by mali poskytovať zainteresovaným stranám prehľad o nákladoch, ktoré vznikli agentúre, a o jej produktivite.
(11)
Sadzby uvedené v tomto nariadení by sa mali zakladať na predpovediach agentúry týkajúcich sa pracovného zaťaženia a s tým súvisiacimi nákladmi.
(12)
Toto nariadenie treba znova preskúmať do piatich rokov od nadobudnutia jeho účinnosti.
(13)
Nariadenie (ES) č. 488/2005 by sa malo zrušiť.
(14)
Opatrenia uvedené v tomto nariadení sú v súlade so stanoviskom výboru zriadeného podľa článku 54 ods. 1 nariadenia (ES) č. 1592/2002,
PRIJALA TOTO NARIADENIE:
KAPITOLA I
VŠEOBECNÉ USTANOVENIA
Článok 1
Toto nariadenie sa vzťahuje na poplatky a platby vyberané Európskou agentúrou pre bezpečnosť letectva, ďalej len „agentúra“, ako kompenzácia za služby, ktoré poskytuje, vrátane dodávky tovaru.
Stanovujú sa v ňom najmä prípady, v ktorých treba uhradiť poplatky a platby uvedené v článku 48 ods. 1 nariadenia (ES) č. 1592/2002, výška týchto poplatkov a platieb a spôsob, ktorým sa majú zaplatiť.
Článok 2
Na účely tohto nariadenia:
a)
„poplatky“ znamenajú sumy vybrané agentúrou a splatné žiadateľmi za získanie, udržiavanie a zmenu certifikátov a povolení uvedených v článku 15 nariadenia (ES) č. 1592/2002, ktoré agentúra vydáva, udržiava alebo mení;
b)
„platby“ znamenajú sumy vybrané agentúrou a splatné žiadateľmi za iné služby ako certifikačné činnosti, ktoré agentúra poskytuje;
c)
„certifikačné činnosti“ znamenajú všetky činnosti vykonávané agentúrou priamo alebo nepriamo na účely vydávania, udržiavania alebo zmeny certifikátov a povolení uvedených v článku 15 nariadenia (ES) č. 1592/2002;
d)
„žiadateľ“ znamená každú fyzickú alebo právnickú osobu, ktorá žiada agentúru o službu poskytovanú agentúrou, vrátane vydania, udržiavania alebo zmeny certifikátu;
e)
„cestovné náklady“ znamenajú náklady na dopravu, ubytovanie, stravovanie, vedľajšie výdavky a cestovné diéty poskytované personálu v súvislosti s certifikačnými činnosťami;
f)
„skutočné náklady“ znamenajú výdavky, ktoré agentúra skutočne vynaložila.
KAPITOLA II
POPLATKY
Článok 3
1. Poplatky zabezpečujú celkový príjem, ktorý je dostatočný na pokrytie všetkých nákladov vyplývajúcich z certifikačných činností, vrátane nákladov vyplývajúcich z príslušnej priebežnej kontroly.
2. Agentúra rozlišuje príjmy a výdavky, ktoré vyplývajú z certifikačných činností. Na tento účel:
a)
poplatky vyberané agentúrou sa ukladajú na oddelený účet a sú predmetom oddeleného účtovníctva;
b)
agentúra vedie analytické účtovníctvo svojich príjmov a výdavkov.
3. Poplatky sú predmetom celkového predbežného odhadu na začiatku každého finančného roku. Tento odhad sa stanovuje na základe predchádzajúcich finančných výsledkov agentúry, jej odhadu výdavkov a príjmov a jej predbežného pracovného plánu.
Ak na konci finančného roka celkový príjem z poplatkov, ktoré tvoria pridelený príjem podľa článku 53 nariadenia (ES) č. 1592/2002, prevyšujú celkové náklady na certifikačné činnosti, tento prebytok sa použije na financovanie certifikačných činností podľa finančného nariadenia agentúry.
Článok 4
Poplatok, ktorý žiadateľ má zaplatiť za danú certifikačnú činnosť, sa bude skladať z:
a)
paušálneho poplatku, ktorý sa bude meniť podľa príslušnej činnosti, aby sa odzrkadlili náklady, ktoré vznikli agentúre pri vykonávaní tejto činnosti. Rôzne hodnoty paušálneho poplatku sú uvedené v častiach I a III prílohy alebo
b)
premenlivej sumy úmernej vzniknutému pracovnému zaťaženiu, vyjadrenej ako počet hodín násobený hodinovým poplatkom. Hodinový poplatok odzrkadľuje všetky náklady vyplývajúce z certifikačných činností. Certifikačné činnosti, ktoré sú účtované na hodinovom základe, ako aj uplatňovaný hodinový poplatok, sú uvedené v časti II prílohy.
Článok 5
1. Sumy uvedené v prílohe sa taktiež uverejňujú v úradnej publikácii agentúry.
2. Tieto sumy sa budú každoročne upravovať podľa miery inflácie uvedenej v časti V prílohy.
3. Príloha sa bude v prípade potreby revidovať každý rok.
4. Agentúra každoročne poskytne Komisii, správnej rade a poradnému orgánu zainteresovaných strán vytvorenému podľa článku 24 nariadenia (ES) č. 1592/2002 informácie o zložkách slúžiacich za základ na určenie výšky poplatkov. Táto informácia sa bude menovite skladať z rozčlenenia nákladov týkajúcich sa predchádzajúceho roka a nasledujúcich rokov. Agentúra takisto dvakrát ročne poskytne Komisii, správnej rade a poradnému orgánu zainteresovaných strán informácie o výkonnosti uvedené v časti VI prílohy a výkonnostné ukazovatele uvedené v odseku 5.
5. Do šiestich mesiacov od nadobudnutia účinnosti tohto nariadenia agentúra prijme po konzultácii s poradným orgánom zainteresovaných strán súbor výkonnostných ukazovateľov, pričom zohľadní najmä informácie uvedené v časti VI prílohy.
6. Agentúra bude akúkoľvek zmenu poplatkov vopred konzultovať s poradným orgánom zainteresovaných strán predtým, než vydá stanovisko. Počas tejto konzultácie agentúra vysvetlí dôvody akéhokoľvek návrhu na úpravu výšky poplatkov.
Článok 6
Bez toho, aby bol dotknutý článok 4, v prípade, že sa certifikačná činnosť vykonáva čiastočne alebo úplne mimo územia členských štátov, poplatky fakturované žiadateľovi budú obsahovať náklady na dopravu mimo tohto územia, vypočítané podľa tohto vzorca:
d = f + v
pričom:
d
=
splatný poplatok,
f
=
poplatok zodpovedajúci vykonanej činnosti, ako sa uvádza v prílohe,
v
=
dodatočné skutočné cestovné náklady.
Dodatočné cestovné náklady fakturované žiadateľovi zahŕňajú čas strávený odbornými pracovníkmi v dopravných prostriedkoch mimo území členských štátov. Príslušný počet hodín sa bude fakturovať v hodinovom poplatku.
Článok 7
Na žiadosť žiadateľa a so súhlasom výkonného riaditeľa agentúry sa certifikačná činnosť môže výnimočne vykonať takto:
a)
pridelením kategórií personálu, ktoré by agentúra za bežných okolností nepridelila, ak by postupovala podľa svojich štandardných postupov, a(alebo)
b)
pridelením takých ľudských zdrojov, vďaka ktorým sa činnosť vykoná v kratších termínoch, ako sú termíny, ktoré si vyžadujú bežné postupy agentúry.
V takomto prípade sa z dôvodu pokrytia všetkých nákladov, ktoré vznikli agentúre na uspokojenie tejto osobitnej žiadosti, uplatní výnimočná prirážka k poplatku.
Článok 8
1. Poplatok uhrádza žiadateľ. Je splatný v eurách. Žiadateľ zabezpečí, aby sa agentúre vyplatila plná splatná výška. Možné bankové poplatky týkajúce sa platby bude platiť žiadateľ.
2. Na vydanie, udržiavanie alebo zmenu a doplnenie certifikátu sa vzťahuje podmienka zaplatenia celej výšky splatného poplatku vopred, pokiaľ sa agentúra a žiadateľ nedohodli inak. V prípade nezaplatenia môže agentúra po formálnom upozornení žiadateľa príslušný certifikát zrušiť.
3. Sumy, ktoré sú nižšie alebo sa rovnajú 1 000 EUR, sa zaplatia v čase podania žiadosti v jednej splátke.
4. Sadzobník poplatkov uplatňovaný agentúrou, ako aj platobné podmienky, sa žiadateľom oznámia pri odovzdávaní žiadosti.
5. Pri všetkých certifikačných činnostiach, ktoré vedú k zvýšeniu poplatkov vyrátaných na hodinovom základe, môže agentúra na požiadanie poskytnúť žiadateľovi odhad. Agentúra tento odhad zmení, ak sa ukáže, že činnosť je jednoduchšia, alebo ju možno vykonať rýchlejšie, ako sa pôvodne predpokladalo, alebo naopak, že je zložitejšia a trvá dlhšie časové obdobie, ako agentúra mohla primerane predpokladať.
6. Ak sa agentúra rozhodne neprijať žiadosť po prvom preskúmaní, všetky platby, ktoré už prijala, vráti žiadateľovi, s výnimkou sumy, ktorá pokrýva administratívne náklady na spracovanie žiadosti. Táto suma bude ekvivalentná dvojnásobku hodinového poplatku uvedeného v časti II prílohy.
7. Ak agentúra musí prerušiť certifikačnú činnosť z dôvodu, že žiadateľ nemá dostatočné zdroje, alebo nesplnil platné požiadavky, resp. z dôvodu, že sa žiadateľ rozhodol vzdať sa svojej žiadosti, alebo odložiť svoj projekt, zvyšok všetkých splatných poplatkov sa vyráta na hodinovom základe, ale neprekročí platný paušálny poplatok a bude splatný v plnej výške v čase, keď agentúra zastavila prácu. Príslušný počet hodín sa bude fakturovať na základe hodinového poplatku uvedeného v časti II prílohy. Ak na žiadosť žiadateľa agentúra začne znova certifikačné činnosti, ktoré boli predtým prerušené, tieto činnosti sa budú účtovať ako nový projekt.
Článok 9
Poplatky žiada a vyberá výlučne agentúra.
Členské štáty nevyberajú platby za certifikačné činnosti, ani ak vykonávajú tieto činnosti v mene agentúry.
Agentúra prepláca členským štátom náklady na certifikačné činnosti, ktoré členské štáty vykonávajú v jej mene.
KAPITOLA III
PLATBY
Článok 10
1. Platby bude agentúra vyberať za všetky služby vrátane dodávky tovaru, iné než sú uvedené v článku 3.
Nasledovné služby však budú zdarma:
a)
prenos dokumentov a informácií v akejkoľvek forme podľa nariadenia Európskeho parlamentu a Rady (ES) č. 1049/2001 (3);
b)
dokumenty dostupné zdarma na internetovej stránke agentúry.
2. Agentúra taktiež vyberá platby pri podaní odvolania proti jej rozhodnutiu podľa článku 35 nariadenia (ES) č. 1592/2002.
Článok 11
Výška platieb vyberaných agentúrou sa rovná skutočným nákladom na poskytnuté služby vrátane nákladov na ich poskytnutie k dispozícii žiadateľovi. Preto sa čas strávený agentúrou na poskytovanie služby bude fakturovať podľa hodinového poplatku uvedeného v časti II prílohy.
Platby splatné pri podaní odvolania podľa článku 35 nariadenia (ES) č. 1592/2002 majú formu paušálnej sumy, ktorej výška je spresnená v časti IV prílohy. Ak sa odvolanie uzatvorí v prospech navrhovateľa, agentúra mu túto paušálnu sumu automaticky vráti.
Výška platieb sa oznámi navrhovateľovi spolu s podmienkami úhrady platieb ešte pred poskytnutím služby.
Článok 12
Platby sú splatné žiadateľom alebo, v prípade odvolania, fyzickou alebo právnickou osobou podávajúcou odvolanie.
Platby sa vyberajú v eurách.
Žiadateľ zabezpečí, aby sa agentúre zaplatila úplná splatná suma. Prípadné bankové poplatky, ktoré sa vzťahujú na platby, uhradí žiadateľ.
Ak sa nedohodne inak medzi agentúrou a žiadateľom alebo fyzickou, resp. právnickou osobou podávajúcou odvolanie, platby sa budú vyberať pred poskytnutím služby alebo, v prípadoch, kde je to vhodné, predtým, než sa začne odvolacie konanie.
Sumy, ktoré sú nižšie alebo sa rovnajú 1 000 EUR, sa uhradia v deň podania žiadosti alebo odvolania v jednej splátke.
KAPITOLA IV
PRECHODNÉ A ZÁVEREČNÉ USTANOVENIA
Článok 13
Nariadenie (ES) č. 488/2005 sa zrušuje.
Článok 14
1. Toto nariadenie nadobúda účinnosť 1. júna 2007. Uplatňuje sa podľa týchto podmienok:
a)
poplatky uvedené v tabuľkách 1 až 5 časti I prílohy platia pre každý certifikát vydaný po 1. júni 2007;
b)
poplatky uvedené v tabuľke 6 časti I prílohy platia pre ročné poplatky vyberané po 1. júni 2007;
c)
pre žiadateľov, ktorým bol účtovaný poplatok za dohľad uvedený v bode vi) prílohy k nariadeniu (ES) č. 488/2005 pred 1. júnom 2007, budú platiť poplatky uvedené v tabuľke 7 časti I prílohy od prvej ročnej splátky splatnej po skončení trojročného obdobia uvedeného v bode vi) prílohy k nariadeniu (ES) č. 488/2005;
d)
pre žiadateľov, ktorým sa účtovali poplatky za dohľad uvedené v bodoch viii), x), xiii) alebo xi) prílohy k nariadeniu (ES) č. 488/2005 pred 1. júnom 2007, budú poplatky za dohľad uvedené v tabuľkách 8, 9, resp. 10 časti I, a v odseku 2 časti III prílohy k tomuto nariadeniu platiť od prvej ročnej splátky splatnej po skončení dvoch ročných období uvedených v bodoch viii), x) a xiii) prílohy k nariadeniu (ES) č. 488/2005.
2. Bez ohľadu na článok 13 bude nariadenie (ES) č. 488/2005 naďalej platiť vzhľadom na všetky poplatky a platby, ktoré sú mimo rozsahu pôsobnosti tohto nariadenia, podľa odseku 1.
3. Toto nariadenie sa opätovne preskúma do piatich rokov od jeho nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. mája 2007